Tisztelt Falugyűlés, kedves környei Lakosok,

A mai esemény alkalmat ad arra, hogy beszámoljak Önöknek az elmúlt év legfontosabb eseményeiről és eredményeiről, valamint arról is, hogy mi mindent tervezünk 2025-re. Beszéljünk először a lezárt évről.

Az infláció rettentő nehéz helyzetbe hozta az önkormányzatot, hiszen az állam részéről kb. 5 éve ugyanazt az összeget kapjuk. Látjuk, hogy az önkormányzat támogatása nélkül a töredékét tudnánk a rendezvényeknek megtartani.

Költségvetésünk a következőkből áll össze:

Működési támogatás: 1 040 000 Ft

Feladatalapú támogatás: 1 200 000 Ft

Önkormányzati támogatás: 2 000 000 Ft

Ebből az összegből fizetjük a dalkör és a hagyományőrző csoport vezetőinek tiszteletdíját, valamint a Kisfaludy Mihály általános Iskola németes diákjainak jutalomkönyvét, illetve a német tanároknak oktatási segédanyagokat, szemléltetőeszközöket vásároltunk.

Ebből évente 20-22 rendezvényt bonyolítunk le, ezen kívül könyvbemutatókat is szervezünk.

Próbáljuk rendezvényeinket megújítani, hiszen látjuk, hogy lépést kell tartanunk a fiatalabb korosztállyal és a régi elavult módszerekkel ezt nem lehet.

Az általános iskolával való kiváló kapcsolatunknak köszönhetően, a pályaorientációs nap keretein belül az egész alsó tagozat megismerkedhetett a tájházzal a mesterségek udvarával és betekintést nyerhettek őseink életébe. Igazgató asszony továbbá segít abban is, hogy a Tájháznál megrendezett népi munkák bemutatása és hagyományőrző programjai minél szélesebb körben váljanak ismerté.

Környei Vackor Óvoda részéről ugyanez elmondható, nagy öröm számomra, hogy évente többször meglátogatnak bennünket, gyerekek nagyon élvezik a tárlatvezetést, nem beszélve az utána lévő kemencében vagy sparhelten való sütögetésről.

Úgy érzem, ez az év azt is megmutatta, hogy milyen erős a felelősségtudat bennünk. Felelősséget vállaltunk egymásért, a településért, múltunkért és örökségünkért, és ami talán a legfontosabb, a közös jövőnkért, gyermekeink és unokáink jövőjéért.

Az év első rendezvénye az ország első búcsúja. Már 12 éve hagyomány, hogy ezt a régi egyházi ünnepet felelevenítjük és bár nem tudjuk visszahozni az igazi régi búcsúk hangulatát, de igyekszünk, hogy legalább a forraltbor és tea mellett erről az idősebbek nosztalgiázhassanak és meséljenek gyermekeiknek, unokáiknak.

Februárban megtartottuk az II. Hagyományőrző disznóvágásunkat. Sokan látogattak el a rendezvényre. Délidőben a Stöckerei Trio zenélt.

Megtartottuk Farsangi ünnepségünket az óvodás németes gyerekeknek és még ezen a hétvégén tollfosztás is volt a tájházban.

Áprilisban húsvéti barkácsoló volt a Művelődési házban, illetve a nagy sikerre való tekintettel a tojásfát is újra felállítottuk Bartha Sándorné jóvoltából rögtön 250 db tojás került rá és örömmel néztük, hogy egyre többen színesítik saját maguk által készített tojásokkal a fát.

A húsvéti kerepeléssel is sikerült hagyományt teremtenünk. Nagy örömömre szolgál, hogy egyre több fiatal jelentkezik már jóval húsvét elött, hogy szeretne jönni kerepelni, a tavalyi évben már csapatot tudtunk indítani településünkön összesen 23 fiatal gyerek elevenítette fel a régi hagyományokat, így erre az alkalomra plusz kerepelőket vásároltunk.

Megtartottuk a Német Nemzetiségi Dalkör Környének a Tavaszi dalostalálkozót, melyen összesen 6 vendégcsoport 160 fővel vett rész. A műsor után pedig vacsorával vártunk mindenkit!

Hagyományokhoz híven a Környei Németek Baráti Körével közösen felállítottuk a Tájháznál és a Művelődési háznál is a Májfát.

Május végén került megrendezésre a Pünkösdi Vigasságok programunk. Hagyományosan a Tájháznál és Művelődési háznál kitáncoltuk a fát, majd a helyi kultúrcsoportok, az iskola, valamint az óvoda közreműködésével folytatódott a délután, este pedig utcabál volt a szökőkútnál.

Választás volt júniusban a nemzetiségi önkormányzatok is választottak, 5 jelölt volt az öt helyre.

Sörfesztiválon rendszeresen közreműködik a német önkormányzat is, vendégcsoportokat fogadjuk, illetve a vasárnapi szentmisét is összeállítjuk.

Júliusban és augusztusban közel 130 táborozó gyerekkel a Tájház új közösségi részen a kemencében sütöttünk kenyeret, langallót, sparhelten krumplis pogácsát, buktát és számos más sváb ételt.

Hagyományt teremtettünk azzal is, augusztus 20-i kenyeret is itt sütöttük, mely igazán a környeieké lehetett.

Augusztus 27.-én Kitelepítés 77. évfordulója, szentmisével és koszorúzással emlékeztünk az egykoron elűzetett környeiekre.

Szeptemberben megtartottuk az harmadik Bornapot, a rendezvény látogatottsága sikeres volt, a Bornap bevételét rászoruló családoknak ajánlottuk fel, karácsony előtt készítettünk ebből csomagokat.

Októberben esküt tett az új testületünk.

Ebben a hónapban Steffenbergbe látogattam el az önkormányzattal közösen a partnerkapcsolati településre.

Kukoricafosztást tartottunk októberben, melyre nagy számban érkeztek helyi gyerekek, de sok felnőtt is kíváncsi volt erre a programra. A fosztás után kukoricalevelekből lábtörlőt, babát és virágokat készítettünk.

Október végén.: Kürbis schnitzer évek óta ez az egyik legsikeresebb program a gyermekek körében.

November 16-án „Márton napi vigasságok” rendezvényünk lebonyolítására került sor. Ennek a rendezvénynek a keretein belül köszöntöttük a 30 éves Környei Németek Körét és Kultúregyesületét.

Decemberben Weihnachtsbäckerei és Mézeskalács kiállítás volt.

Nagy örömömre szolgál az, hogy a Tájházat egyre többen látogatják, a tavalyi évben 18 csoportunk volt a környékből, de az ország számos településéről is. Az idei évben is volt már 4 és folyamatosan jelentkeznek be kiránduló csoportok.

A téltől őszig tartó programok felejthetetlen pillanatai, a közösen megélt élmények tovább erősítették a közösséget. Az is nagyon fontos, hogy a bajban számíthatunk egymásra, de az is sokat jelent, hogy a boldog, önfeledt pillanatokat is meg tudjuk osztani, együtt tudunk ünnepelni, együtt tudunk szórakozni. Éreztük, hogy mennyire kellenek ezek az alkalmak mindenkinek, ezért számos új kezdeményezést indítottunk el.

2025. évben új programként fánkfesztivált rendezünk, valamint újra megtartjuk a sváb ételkóstolót.

Nyári időszakra szalonnasütést és beszélgetős, tábortüzes esteket szeretnénk szervezni.

Szeretnék köszönetet mondani Környe Község Önkormányzatának az anyagi támogatásért, valamint Polgármester úrnak, képviselőtestület tagjainak, Jegyző asszonynak és a Polgármesteri Hivatal dolgozóinak az egész éves segítő támogatásáért.

Tirhold Kármen

elnök

Német Nemzetiségi Önkormányzat Környe